Okresná prokuratúra Košice I 
Mojmírova 5, 041 47 Košice 1 	

Sp. zn. : 4 Pv 328/11/8802	Košice I, 30.7.2012
EEČ : 2-63-166-2012

U Z N E S E N I E

Trestná vec:	obvinený XXXXX  
Prečin:	Úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Košice I
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 30.11.2010 v Košiciach na ul. Trolejbusová 6 v predajni NAY ELEKTRODOM uzavrel so spoločnosťou XXXXX Zmluvu o spotrebiteľskom úvere č. 42690883679001, na základe ktorej mu bol poskytnutý spotrebiteľský úver na nákup tovaru zn. TOSHIBA C650-15Z za predajnú cenu 581,90,-€, pričom do zmluvy o spotrebnom úvere uviedol údaje o zamestnaní, ktoré sa nezakladali na pravde, do súčasnej doby nezaplatil ani jednu z pravidelných mesačných splátok, čím takto svojím konaním uviedol do omylu spoločnosť XXXXX a spôsobil jej škodu 678,28,-€.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
13 mesiacov
Podľa § 216 odsek 3 Trestného poriadku
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
 Uznesením vyšetrovateľa  Okresného riaditeľstva  PZ, odbor  kriminálnej polície  XXXXX, sp. zn. ORP-1118/5-OEK-KE-2011 z 19.5.2011 bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku vznesené obvinenie XXXXX za  prečin úverového podvodu  podľa § 222 ods. 1 Trestného zákona pre skutok  ako je  uvedený vo výroku tohto uznesenia.
Obvinený XXXXX spáchanie skutku priznal v plnom rozsahu a svoje konanie oľutoval s tým, že spôsobenú škodu je ochotný poškodenému nahradiť.
Dňa 27.7.2012 obvinený v rámci mediácie na Okresnom súde Košice I podpísal Uznanie dlhu v zmysle § 216 ods. 1 písm. b) Trestného poriadku, kde sa zaviazal nahradiť spôsobenú škodu v jedenástich mesačných splátkach vo výške 53,-€ a jednej splátke vo výške 57,25,-€ vždy k 25. dňu v mesiaci so začiatkom splácania v mesiaci august 2012.  
Priznanie obvineného korešponduje aj s výpoveďou splnomocnenca poškodeného XXXXX a zabezpečenými listinnými dôkazmi preukazujúcimi , že obvinený nebol v čase uzatvorenia zmluvy nikde zamestnaný.
Po poučení podľa ustanovení § 216 a 217 Trestného poriadku dal obvinený dňa 27.7.2012 výslovný súhlas, aby prokurátor po skončení vyšetrovania predmetné trestné stíhanie podmienečne zastavil. 
Obvinený XXXXX je z miesta bydliska charakterizovaný všeobecne a v posledných desiatich rokoch nebol súdne trestaný.
Podľa § 217 ods. 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam rozhodne prokurátor, že sa obvinený osvedčil. Inak rozhodne a to prípadne aj počas skúšobnej doby, že sa v trestnom stíhaní pokračuje.
Podľa § 216 ods. 2 Trestného poriadku bola obvinenému určená skúšobná doba v trvaní 13 mesiacov, ktorá začína plynúť právoplatnosťou tohto rozhodnutia. V rámci tejto skúšobnej doby je obvinený povinný uhradiť poškodenej strane sumu 640,25,-€.
S poukazom na všetky uvedené skutočnosti, keďže horná hranica predmetného trestného činu neprevyšuje 5 rokov, obvinený dal výslovný súhlas na podmienečné zastavenie trestného stíhania, k trestnému činu sa priznal a jeho spáchanie oľutoval, s poškodeným uzavrel dohodu o náhrade škody a vzhľadom na osobu páchateľa a okolnosti skutku, považujem rozhodnutie podľa § 216 Trestného poriadku o podmienečnom zastavení trestného stíhania za dostačujúce a dôvodné.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Roman Sopoliga
prokurátor